דיוקן אישי 2023

מאז ילדותי עסקתי בדברים שונים. מבלי להיות מודעת לקיומן של אנציקלופדיות, גזרתי מן העיתון תמונות של מוזיקאים, מדענים, סופרים, והדבקתי אותן במחברות, כשלצד כל תמונה המידע על האישיות שבתמונה. המחברות היו האנציקלופדיה שלי. אימא שלי הייתה כועסת על הבלגן שגרמתי, אבל אבא עודד אותי והתלהב מהיצירתיות שהפגנתי. מילדוּת כתבתי יומן; יצרתי בובות וערכתי בגינת הבית תערוכה לחברותיי; המחזתי קטעים והצגתי אותם בפני החברות; סיפרתי להן סיפורים פרי דמיוני והן השתכנעו האמינו לסיפוריי. כשנכנסתי לעולם ההוראה, הבנתי שהרטוריקה של השכנוע – החשובה כל כך בתחום ההוראה – היא כישרון, וכישרון זה הוא שמבדיל בין מורה אחד למשנהו; בין מורה שמדקלם אינפורמציה לפי כללים מסוימים, שהוא רכש בלימודיו, לבין מורה שמלמד באופן יצירתי.

מה זה אומר ללמד באופן יצירתי?

מורה יצירתי יכול ללמד קורס בדרכים מגוונות, כל שיעור באופן אחר, כך שהתלמידים לא יחושו שעמום. ואכן תלמידיי חזרו ואמרו לי לא פעם, שהשיעור עבר כהרף עין.

עצם היותי סופרת, מחזאית, משוררת ואומנית משפיע, לדעתי, על אופן ההוראה שלי. הרב-תחומיות היא חלק בלתי נפרד ממני, אני משוטטת בעולם המחקר, אבל גם בעולם היצירה הספרותית על שלל סוגותיה: דרמה, שירה, רומן, ממואר ועוד. גדלתי בבית עשיר בספרות, והרקע הספרותי שקיבלתי הכין אותי היטב ללימודיי האקדמיים. בחרתי בלימודים רב תחומיים, אשר סייעו לי להבין את העולם, אף שגבולותיהם אינם תמיד ברורים וחד-משמעיים. פעמים רבות הם אפילו משלימים זה את זה. אני מאמינה שלמידה רב-תחומית משכללת את החשיבה של הסטודנטים, פותחת בפניהם עולם עשיר ומגוון של שאלות ומושגים ומאתגרת חשיבה מסדר גבוה. ההבנה הזאת הודגשה בפניי כשהתחלתי ללמד תרבות חזותית. הבנתי שכמורה המגיעה מתחום האומנות החזותית אני יכולה לחשוף בפני התלמידים עולם שאין לו גבול. הצגתי בפניהם תאוריות של פילוסופיה בשילוב סרטים ומצגות, כך שהמושג "חזותי" יובן ויופנם. המשוב שקיבלתי מהתלמידים הראה שהקורס לימד אותם להתבונן בעולם מזווית ראייה חדשה, מה שהכשיר אותם ליישם את המדיום החזותי גם בתחומים אחרים, כמו לדוגמה שימוש בדימויים כדי להעביר מסר מילולי. הדגשתי בקורסים שלי את שפת האובייקטים, ובזכותה הסטודנטים הבינו ש"כיסא" הוא לא רק אותו כיסא קונקרטי שאנו רואים, אלא מכיל פונקציות אינסופיות, ביניהן למשל פונקציות חברתיות, סמל למעמד, פונקציות כלכליות, תפקודיות ועוד. שינוי המשמעויות של האובייקטים העניק לסטודנטים שפת הבעה חדשה והעשיר את דמיונם.

חשפתי את הסטודנטים לחומר עשיר ומגוון; דנתי איתם בשאלה מה תורמת למידה חוצת-תחומים להבנת נושא, ומה תורמת החלוקה לתחומי דעת; תיארתי כל אירוע או מצב מכמה נקודות מבט, מתחומים שונים. כך יכלו הלומדים להבין את הדברים בהקשר רחב ולהתוודע אל המכלול כולו.

כמו כן יישמתי את התאוריה של "המורה כשחקן". במקרים רבים, כשהתלמידים היו מתקשים בליבון רעיון, הייתי משחקת את תפקיד התלמידה ומנסה בעצמי להדגים מולם איך אפשר ללמוד מתוך ניסיון. למשל, בקורס פיתוח חשיבה יצירתית, היו סטודנטים שאף פעם לא נגעו בחומרים שהיו בהישג ידם בבית. שיחקתי בפניהם בחומרים שונים, ובדרך זו הם הצליחו לתפוס ולהשתמש בחומר. סיפרתי סיפורים אישיים, על תחילת דרכי באקדמיה בהיותי בת ארבעים. סיפרתי כיצד התחלתי ללמוד לעבוד עם מחשב, ובכך עודדתי סטודנטים שהיו חסר ביטחון או חסרי אמונה בעצמם. השתדלתי להוות מודל עבור הסטודנטים, שיאפשר להם לראות את יכולותיהם ולרצות להתקדם הלאה. אני גאה לראות תלמידים שלי שהמשיכו ללימודי שני, או תלמידים שבחרו בעקבותיי בלימודי אומנות, כמו למשל זוכת פרס רפפורט, מאריה סאלח.

הבית שבו גדלתי והעיסוק שלי במדעי הרוח – שניהם הובילו אותי לעסוק בערכים אנושיים. כמורה, שילבתי בשיעורים בעקיפין ערכים, כמו: סלחנות, אמפתיה, סובלנות, גיבוש, ערכים שהיו קשורים לחומר הלימודים הן בשיעורי ספרות ילדים הן בשיעור חינוך חזותי וחשיבה יצירתית. כיוונתי ועודדתי את התלמידים להתמקד במטרות, לארגן היטב את הזמן, ולעיתים עשיתי שימוש בסיפורים תרפויטיים כדי לסייע לסטודנטים להתגבר על מכשולים.

במקום שיטות הוראה מיושנות, כגון הכתבה, אני מעדיפה לאפשר לתלמידים לחוש את הדברים בחושיהם. כך למשל, ערכתי תרגילי קול על ידי ניגון הצליל של האותיות. הסטודנטים נוכחו לדעת שלכל אות יש מנגינה, ושהם יוכלו להשתמש במנגינה זו כאשר יבצעו תרגילים עם תלמידיהם העתידיים.

המשפט הראשון שאני אומרת לתלמידיי בשיעור הראשון הוא: אנחנו נלמד ביחד, וכולנו נצליח ביחד. משפט כזה שובר את מחסום הפחד ומקנה לתלמיד תחושה שהוא יכול להצליח. תלמידיי אכן הצליחו, והצלחתם התבטאה בציוניהם הגבוהים.

כמו כן אני מצהירה תמיד שהמרצה או המורה הוא גם התלמיד של התלמידים שלו. מורה שאינו מצליח ללמוד מתלמידו אינו יכול בעצמו להתפתח. תלמידיי שימשו לי השראה לא פעם, ורבים מן הסיפורים, המחזות והשירים שכתבתי היו בהשראת הסטודנטים שלי. שאיפתי היא להמשיך וללמוד מהסטודנטים עוד ועוד בעתיד.

לצד עבודתי בהוראה, עבדתי גם כתומכת וכמדריכה לאומנים שלא מצאו מי שיקדם ושידחוף אותם. שמחתי לעמוד לצידם, גם כאשר עשיתי זאת בהתנדבות ועל חשבון היצירה האומנותית שלי, והרגשתי מחויבת להם ולכישרונם. בין האומנים שהיה לי הכבוד לסייע להם בתחילת דרכם היו למשל כרים אבו שקרה, שמציג כיום במוזאונים ובגלריות בישראל ובעולם, סאלם אבו שקרה, שמציג את תערוכת הבכורה שלו, מיאדה מסרי, אדהם גברין ואחרים. הסיפוק שאני שואבת מן ההישגים של תלמידיי הוא שכרי.